62023CJ0785
BREITHIÚNAS NA CÚIRTE (an Deichiú Dlísheomra)
19 Meitheamh 2025 (
*1
)
(Tarchur chun réamhrialú – Cánachas – Comhchóras cánach breisluacha – Treoir 2006/112/CE – Díolúintí do ghníomhaíochtaí áirithe ar mhaithe le leas an phobail – Airteagal 132 – Seirbhísí poist poiblí – Treoir 97/67/CE – Airteagal 12 – Soláthraí seirbhíse poist uilechoitinne – Na coincheapa ‘seirbhís poist phoiblí’ agus ‘seirbhís ar mhaithe le leas an phobail’)
I gCás C‑785/23,
IARRAIDH ar réamhrialú faoi Airteagal 267 CFAE, ón Varhoven administrativen sad (an Chúirt Riaracháin Uachtarach, an Bhulgáir), trí bhreith an 18 Nollaig 2023, a fuarthas ag an gCúirt an 19 Nollaig 2023, sna himeachtaí
Direktor na Direktsia ‘Obzhalvane i danachno-osiguritelna praktika’ Sofia pri Tsentralno upravlenie na Natsionalna agentsia za prihodite
v
‘Bulgarian Posts’ EAD,
idiragraí:
Varhovna administrativna prokuratura,
tugann AN CHÚIRT (an Deichiú Dlísheomra),
agus í comhdhéanta mar seo a leanas: D. Gratsias, Uachtarán Dlísheomra, E. Regan (Rapóirtéir) agus B. Smulders, Breithiúna,
Abhcóide Ginearálta: M. Szpunar,
Cláraitheoir: R. Stefanova-Kamisheva, Riarthóir,
ag féachaint don nós imeachta i scríbhinn agus tar éis éisteacht an 24 Eanáir 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Direktor na Direktsia ‘Obzhalvane i danachno-osiguritelna praktika’ Sofia pri Tsentralno upravlenie na Natsionalna agentsia za prihodite, ag M. Bakalova agus E. Pavlova,
–
‘Bulgarian Posts’ EAD, ag V. D. Gerdzhikov agus M. Peneva, advokati,
–
an Coimisiún Eorpach, ag M. Herold, M. Ilkova agus J. Szczodrowski, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagal 132 de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (IO 2006 L 347, lch. 1), agus Airteagal 12 de Threoir 97/67/CE ó Pharlaimint na hEorpa agus ón gComhairle an 15 Nollaig 1997 maidir le comhrialacha chun an margadh inmheánach Comhphobail i seirbhísí poist a fhorbairt agus cáilíocht na seirbhíse a fheabhsú (IO 1998 L 15, lch. 14), arna leasú le Treoir 2008/6/CE ó Pharlaimint na hEorpa agus ón gComhairle an 20 Feabhra 2008 (IO 2008 L 52, lch. 3) (‘Treoir 97/67’).
2
Rinneadh an iarraidh seo in imeachtaí idir Direktor na Direktsia ‘Obzhalvane i danachno-osiguritelna praktika’ Sofia pri Tsentralno upravlenie na Natsionalnata agentsia za prihodite (Stiúrthóir na Stiúrthóireachta um ‘Achomhairc agus Cleachtas Cánach agus Slándála Sóisialta’ do Chathair Shóifia, Riarachán Lárnach na Gníomhaireachta Náisiúnta Ioncaim, an Bhulgáir) (‘an t‑údarás cánach’) agus ‘Bulgarian Posts’ EAD maidir le fógra measúnaithe cánach a bhaineann le muirear breise ar cháin bhreisluacha (CBL) a éilítear ón gcuideachta sin don tréimhse chanach ón 1 Eanáir go dtí an 31 Nollaig 2015.
An dlí lena mbaineann
Dlí an Aontais Eorpaigh
Treoir 2006/112
3
Áirítear i dTeideal IX de Threoir 2006/112, dar teideal ‘Díolúintí’, inter alia, Caibidil 2, dar teideal ‘Díolúintí do ghníomhaíochtaí áirithe ar mhaithe le leas an phobail’, ina bhfuil Airteagal 132 den Treoir sin, lena bhforáiltear:
‘1.   Déanfaidh na Ballstáit na hidirbhearta seo a leanas a dhíolmhú:
(a)
soláthar seirbhísí seachas na seirbhísí iompair do phaisinéirí agus teileachumarsáide ag na seirbhísí poist poiblí, agus soláthar earraí teagmhasacha dóibh sin;
[...]’
[Aistriúchán neamhoifigiúil]
Treoir 97/67
4
Luaitear an méid seo a leanas in aithris 15 de Threoir 97/67:
‘De bhrí go bhfuil forálacha na Treorach seo a bhaineann le soláthar seirbhíse uilechoitinne gan dochar do cheart na soláthróirí seirbhíse uilechoitinne conarthaí a chaibidliú le custaiméirí ar bhonn aonair’.
[Aistriúchán neamhoifigiúil]
5
Foráiltear le hAirteagal 2 den Treoir sin:
‘Chun críocha na Treorach seo, tá feidhm ag na sainmhínithe seo a leanas:
(1)
ciallaíonn “seirbhísí poist”: seirbhísí ina ndéantar míreanna poist a imréiteach, a shórtáil, a iompar agus a sheachadadh;
(1a)
ciallaíonn “soláthraí seirbhíse poist”: gnóthas a sholáthraíonn seirbhís poist amháin nó níos mó;
[...]
(13)
ciallaíonn “soláthraí seirbhíse uilechoitinne”: an soláthraí seirbhíse poist poiblí nó príobháideach a sholáthraíonn seirbhís poist uilechoiteann, nó codanna di, laistigh de Bhallstát, ar tugadh fógra don Choimisiún [Eorpach] maidir lena chéannacht de réir Airteagal 4;
[...]
(17)
ciallaíonn “úsáideoir”: aon duine nádúrtha nó dlítheanach a thairbhíonn de sholáthar seirbhíse poist mar sheoltóir nó mar sheolaí;
[...]
(19)
ciallaíonn “ceanglais fhíor-riachtanacha”: cúiseanna ginearálta neamheacnamaíocha a d’fhéadfadh Ballstát a spreagadh chun coinníollacha a fhorchur ar sholáthar seirbhísí poist. Is iad na cúiseanna sin rúndacht an chomhfhreagrais, slándáil an líonra maidir le hiompar earraí contúirteacha, urramú dálaí oibre agus scéimeanna slándála sóisialta dá bhforáiltear le dlí, rialachán nó foráil riaracháin agus/nó comhaontuithe comhchoiteanna arna gcaibidliú idir na comhpháirtithe sóisialta náisiúnta ar an leibhéal náisiúnta, i gcomhréir le dlí an Chomhphobail agus leis an dlí náisiúnta, agus, i gcásanna a bhfuil údar cuí leo, cosaint sonraí, cosaint an chomhshaoil agus pleanáil réigiúnach. Féadfar a áireamh le cosaint sonraí, cosaint sonraí pearsanta, rúndacht na faisnéise a tharchuirtear nó a stóráiltear agus cosaint príobháideachais;
(20)
ciallaíonn “seirbhísí arna soláthar de réir taraif píosa aonair”: seirbhísí poist a bhfuil an taraif leagtha amach i dtéarmaí agus coinníollacha ginearálta an tsoláthraí nó na soláthraithe seirbhíse uilechoitinne le haghaidh míreanna poist aonair.’
[Aistriúchán neamhoifigiúil]
6
Foráiltear le hAirteagal 3 den Treoir sin:
‘1.   Áiritheoidh na Ballstáit go mbaineann úsáideoirí leas as an gceart chun seirbhíse uilechoitinne lena mbaineann soláthar buan seirbhísí poist de cháilíocht shonraithe i ngach áit sa chríoch agus ar phraghsanna inacmhainne do gach úsáideoir.
[...]
3.   Déanfaidh na Ballstáit bearta chun a áirithiú go ráthófar an tseirbhís uilechoiteann 5 lá oibre ar a laghad in aghaidh na seachtaine, ach amháin i gcúinsí nó i ndálaí geografacha a mheastar a bheith eisceachtúil, agus go n‑áireofar inti ar a laghad:
–
imréiteach amháin,
–
seachadadh amháin chuig teach nó áitreabh gach duine nádúrtha nó dlítheanach nó, de mhaolú air sin, faoi choinníollacha a gcinnfidh an t‑údarás rialála náisiúnta, seachadadh amháin chuig suiteálacha iomchuí.
Ní mór aon eisceacht arna deonú nó maolú arna dheonú ag údarás rialála náisiúnta i gcomhréir leis an mír seo a chur in iúl don Choimisiúin agus do na húdaráis rialála náisiúnta uile.
4.   Glacfaidh gach Ballstát na bearta is gá chun a áirithiú go n‑áireofar na saoráidí seo a leanas ar a laghad sa tseirbhís uilechoiteann:
–
míreanna poist suas le 2 chileagram a imréiteach, a shórtáil, a iompar agus a dháileadh,
–
beartáin phoist suas le 10 gcileagram a imréiteach, a shórtáil, a iompar agus a dháileadh;
–
seirbhísí le haghaidh míreanna cláraithe agus míreanna faoi árachas.
5.   Féadfaidh údaráis rialála náisiúnta an teorainn mheáchain do chumhdach seirbhíse uilechoitinne le haghaidh beartáin phoist a mhéadú suas le meáchan nach mó ná 20 cileagram agus féadfaidh siad scéimeanna speisialta a leagan síos chun beartáin den sórt sin a sheachadadh ó dhoras go doras.
D’ainneoin na teorann meáchain a leagann Ballstát ar leith síos le haghaidh cumhdach seirbhíse uilechoitinne i ndáil le beartáin phoist, áiritheoidh na Ballstáit go ndéanfaí beartáin phoist a fhaightear ó Bhallstáit eile agus a bhfuil meáchan suas le 20 cileagram iontu laistigh dá gcríoch.
6.   Is iad toisí íosta agus uasta na míreanna poist atá i gceist na cinn sin a leagtar síos sna forálacha ábhartha arna nglacadh ag an Aontas Poist Uilechoitinn.
7.   Áireofar le seirbhís uilechoiteann mar a shainmhínítear san Airteagal seo seirbhísí náisiúnta agus trasteorann araon.’
[Aistriúchán neamhoifigiúil]
7
Is mar seo a leanas atá an fhoclaíocht sa dara fleasc d’Airteagal 5(1) den Treoir sin:
‘Déanfaidh gach Ballstát bearta chun a áirithiú go gcomhlíonann soláthar na seirbhíse uilechoitinne na ceanglais seo a leanas:
[...]
–
seirbhís chomhionann a thairiscint d’úsáideoirí faoi choinníollacha inchomparáide’.
[Aistriúchán neamhoifigiúil]
8
Foráiltear le hAirteagal 12 de Threoir 97/67:
‘Déanfaidh na Ballstáit bearta chun a áirithiú go gcomhlíonfaidh na taraifí do gach ceann de na seirbhísí atá ina gcuid den tseirbhís uilechoiteann na prionsabail seo a leanas:
–
go mbeidh praghsanna inacmhainne agus ní mór iad a bheith de chineál a fhágann go mbeidh rochtain ag gach úsáideoir, gan beann ar shuíomh geografach agus i bhfianaise coinníollacha náisiúnta sonracha, ar na seirbhísí a thairgtear. Féadfaidh na Ballstáit soláthar seirbhísí poist saor in aisce do dhaoine dalla agus do dhaoine leathdhalla a choinneáil ar bun nó a thabhairt isteach.
–
go mbeidh praghsanna dírithe ar chostas agus soláthróidh siad dreasachtaí chun an tseirbhís uilechoiteann a sholáthar go héifeachtúil. I gcás inar gá ar chúiseanna a bhaineann le leas an phobail, féadfaidh na Ballstáit a chinneadh go gcuirfear taraif aonfhoirmeach i bhfeidhm ar fud a gcríche náisiúnta agus/nó ar phost trasteorann le haghaidh seirbhísí a sholáthraítear ag taraif aonaid agus le haghaidh míreanna poist eile,
–
ní eisiann cur i bhfeidhm taraife aonfhoirmí an ceart atá ag an soláthraí nó na soláthraithe seirbhíse uilechoitinne comhaontuithe aonair maidir le praghsanna a thabhairt i gcrích le húsáideoirí,
–
ní mór go mbeidh na taraifí trédhearcach agus neamh-idirdhealaitheach,
–
i gcás go gcuireann soláthraithe seirbhíse uilechoitinne taraifí speisialta i bhfeidhm, mar shampla le haghaidh seirbhísí do ghnólachtaí, seoltóirí bulcphoist nó comhdhlúiteoirí poist ó úsáideoirí éagsúla, cuirfidh siad prionsabail na trédhearcachta agus an neamh-idirdhealaithe i bhfeidhm maidir leis na taraifí agus na coinníollacha gaolmhara araon. Beidh feidhm ag na taraifí, chomh maith leis na coinníollacha gaolmhara, ar an mbealach céanna sa chaidreamh idir tríú páirtithe agus sa chaidreamh idir tríú páirtithe agus soláthraithe seirbhíse uilechoitinne a sholáthraíonn seirbhísí coibhéiseacha. Beidh na taraifí sin go léir ar fáil freisin d’úsáideoirí, go háirithe úsáideoirí aonair agus fiontair bheaga agus mheánmhéide, a úsáideann seirbhísí poist faoi choinníollacha comhchosúla.’
– [Aistriúchán neamhoifigiúil]
Dlí na Bulgáire
An ZDDS
9
Foráiltear le hAirteagal 49(2) den Zakon za danak varhu dobavenata stoynost (an Dlí maidir le cáin bhreisluacha), sa leagan is infheidhme maidir leis an gcás sna príomhimeachtaí (‘an ZDDS’), gur soláthar díolmhaithe é soláthar seirbhísí poist uilechoitinne faoi na coinníollacha agus i gcomhréir leis na socruithe a leagtar síos leis an Zakon za poshtenskite uslugi (an Dlí maidir le seirbhísí poist) (‘an ZPU’).
Rialachán lena gcuirtear chun feidhme an Dlí maidir le cáin bhreisluacha
10
Foráiltear le hAirteagal 43(2) den Pravilnik za prilagane na Zakona za danak varhu dobavenata stoynost (Rialachán lena gcuirtear chun feidhme an Dlí maidir le cáin bhreisluacha), sa leagan is infheidhme maidir leis an gcás sna príomhimeachtaí:
‘Is í an tseirbhís poist uilechoiteann de réir bhrí Airteagal 49(2) den [ZDDS] an tseirbhís poist uilechoiteann de réir bhrí Chaibidil 4, Roinn I, den [ZPU].’
An ZPU
11
Is mar seo a leanas atá an fhoclaíocht in Airteagal 15 den ZPU, sa leagan is infheidhme maidir leis an gcás sna príomhimeachtaí:
‘(1) Rialóidh an [Komisia za regulirane na saobshteniata (an Coimisiún Rialála Cumarsáide, “an Coimisiún Rialála”)] soláthar seirbhísí poist i gcomhréir leis an Dlí seo, agus:
[...]
7.
caighdeáin a shainiú, i gcomhréir leis na caighdeáin Bhulgáracha agus Eorpacha atá i bhfeidhm, maidir le cáilíocht na seirbhíse poist uilechoitinne agus le héifeachtúlacht na seirbhíse agus a áirithiú, ar a gcostais féin, go ndéanfaidh eagraíocht neamhspleách measúnú bliantúil ar a gcur chun feidhme;
[...]
20.
praghsanna a chomhaontú chun rochtain a sholáthar ar líonra an oibreora poist atá faoi réir oibleagáidí seirbhíse poist uilechoitinne;
21.
an fhaisnéis is gá chun beartas stáit a sheoladh i réimse na seirbhísí poist a sholáthar, ar iarraidh réasúnaithe i scríbhinn ón Aire Iompair, Teicneolaíochta Faisnéise agus Cumarsáide.
[...]’
12
De réir Airteagal 21(1) den Dlí sin, sa leagan is infheidhme maidir leis an gcás sna príomhimeachtaí:
‘Áiritheoidh oibreoirí poist go mbeidh rochtain chomhionann ag úsáideoirí ar phointí rochtana chun seirbhísí poist a úsáid agus bunóidh siad coinníollacha ginearálta éigeantacha an chonartha le tomhaltóirí. Ní gá conarthaí aonair a shíniú le tomhaltóirí.’
13
Luaitear an méid seo a leanas in Airteagal 24 den Dlí sin, sa leagan is infheidhme maidir leis an gcás sna príomhimeachtaí:
‘Soláthróidh oibreoir poist an tseirbhís poist uilechoiteann ar a gceanglaítear le dlí an tseirbhís sin a sholáthar ar fud na tíre trí úsáid a bhaint as líonra poist a eagraíonn agus a bhainistíonn sé.’
14
Foráiltear le hAirteagal 32 den Dlí sin, sa leagan is infheidhme maidir leis an gcás sna príomhimeachtaí:
‘Is éard is seirbhís poist uilechoiteann ann ná seirbhís a sholáthraítear go leanúnach le linn uaireanta oscailte sonraithe agus a gcomhlíonann a cáilíocht na caighdeáin dá dtagraítear in Airteagal 15(1)(7) ar phraghsanna inacmhainne, agus a bhfuil an fhéidearthacht ag gach úsáideoir i gcríoch na tíre í a úsáid, beag beann ar a shuíomh geografach.’
15
De réir Airteagal 33(1) den ZPU, sa leagan is infheidhme maidir leis an gcás sna príomhimeachtaí:
‘Soláthrófar an tseirbhís poist uilechoiteann gach lá oibre, 5 lá sa tseachtain ar a laghad [...]’
16
Foráiltear le hAirteagal 34(1) den Dlí sin, sa leagan is infheidhme maidir leis an gcás sna príomhimeachtaí:
‘Áirítear na cineálacha seirbhísí poist seo a leanas sa tseirbhís poist uilechoiteann:
1.
míreanna poist náisiúnta agus idirnáisiúnta a ghlacadh, a iompar agus a dháileadh mar a leanas:
(a)
míreanna comhfhreagrais, suas le 2 kg;
(b)
beartáin bheaga, suas le 2 kg;
[...]
(d)
ábhar clóite, suas le 5 kg;
(e)
míreanna do dhaoine dalla agus do dhaoine leathdhalla, suas le 7 kg;
2.
beartáin phoist náisiúnta agus idirnáisiúnta, suas le 20 kg, a ghlacadh, a iompar agus a dháileadh;
[...]
4.
na seirbhísí breise amhail “cláraithe” agus “faoi árachas”.’
17
Is mar seo a leanas atá an fhoclaíocht in Airteagal 36(1) agus (2) den Dlí sin, sa leagan is infheidhme maidir leis an gcás sna príomhimeachtaí:
‘(1)   Déanfar na míreanna poist agus na beartáin phoist dá dtagraítear in Airteagal 34 a dháileadh: i mboscaí poist na seolaithe ag seoladh an chinn scríbe; in oifigí poist; in aonaid eile den líonra poist; in áiteanna nó i saoráidí arna gcomhaontú idir oibreoirí poist agus úsáideoirí.
(2)   Cinnfear na coinníollacha faoina ndáilfear na míreanna poist agus na beartáin phoist dá dtagraítear i mír 1 le rialacha ginearálta arna leagan síos ag [an gCoimisiún Rialála]’.
18
De réir Airteagal 38 den Dlí sin, sa leagan is infheidhme maidir leis an gcás sna príomhimeachtaí:
‘Áirítear ar sheirbhísí poist neamh-uilechoiteanna:
1.
dramhphost a ghlacadh, a iompar agus a dháileadh;
2.
seirbhísí poist hibrideacha;
3.
seirbhísí luasphoist;
4.
orduithe airgid poist’.
19
Foráiltear le hAirteagal 66 den ZPU, sa leagan is infheidhme maidir leis an gcás sna príomhimeachtaí:
‘(1) Déanfar na praghsanna de réir an chineáil seirbhíse a bhaineann le seirbhís poist uilechoitinne a shocrú agus a chur i bhfeidhm i gcomhréir leis na rialacha a leagtar síos i rialachán ó Chomhairle na nAirí. Ullmhóidh [an Coimisiún Rialála] an dréacht‑Rialachán.
(2) Beidh na rialacha dá dtagraítear i mír 1 faoi réir urramú na bprionsabal seo a leanas:
1.
praghsanna comhionanna ar sheirbhísí comhionanna ar fud na críche náisiúnta;
2.
comhionannas úsáideoirí;
3.
praghsanna inacmhainne;
4.
na costais a bhaineann le soláthar na seirbhísí a chur san áireamh;
5.
nasc le cáilíocht na seirbhíse;
6.
brabús a bhfuil bonn cirt eacnamaíoch leis a áirithiú i gcomhréir leis an mbeartas infheistíochta a glacadh;
7.
coinníollacha a chruthú chun tomhaltas a spreagadh;
8.
leibhéal na bpraghsanna ar mhargaí idirnáisiúnta a chur san áireamh, a mhéid is féidir de réir na n‑imthosca náisiúnta;
9.
praghsanna a fhógairt.
(3) Cinnfear leis an Rialachán dá dtagraítear i mír 1 na coinníollacha agus an nós imeachta faoina bhféadfaidh an t‑oibreoir poist, a bhfuil oibleagáid air an tseirbhís poist uilechoiteann a sholáthar, praghsanna a chaibidliú de réir de réir an chineáil seirbhíse a bhaineann le seirbhís poist uilechoiteann seachas praghsanna arna socrú faoi na rialacha, i gcomhréir le prionsabail na poiblíochta agus na córa comhionainne.’
Forálacha forlíontacha an ZPU
20
Foráiltear leis an Dopalnitelni razporedbi kam ZPU (Forálacha forlíontacha an ZPU), sa leagan is infheidhme maidir leis an gcás sna príomhimeachtaí:
‘§ 1 Chun críocha an Dlí seo, tá feidhm ag na sainmhínithe seo a leanas:
1.
ciallaíonn “míreanna poist a ghlacadh” gníomhaíocht na n‑oibreoirí poist arb é atá inti míreanna poist a fháil arna dtaisceadh ag seoltóirí ag na pointí rochtana.
[...]
4.
ciallaíonn “pointe rochtana” oifig poist sheasta nó mhóibíleach, gníomhaireacht poist nó cuntar poist seachtrach ina dtaisceann seoltóirí agus ina nglacann an t‑oibreoir míreanna poist agus orduithe airgid poist, chomh maith le boscaí poist agus gléasanna eile lena n‑úsáid ag an bpobal, a chuirtear in áiteanna a bhfuil rochtain ag seoltóirí orthu.
[...]
18.
Ciallaíonn “seirbhís luasphoist” seirbhís poist bhreisluacha i gcomparáid leis an tseirbhís poist uilechoiteann. Áiritheoidh an tseirbhís luasphoist, chomh maith le luas agus iontaofacht níos fearr i ndáil leis na míreanna a ghlacadh, a iompar agus a sheachadadh de láimh chuig an seolaí, go soláthrófar na seirbhísí breise seo a leanas go léir nó cuid díobh:
(a)
bailiú ag seoladh an tseoltóra;
(b)
seachadadh suas go dtí dáta sonraithe;
(c)
an fhéidearthacht ceann scríbe agus seolaí a athrú le linn iompair;
(d)
deimhniú don seoltóir gur seachadadh an mhír;
(e)
míreanna a lorg agus a rianú;
(f)
seirbhísí pearsanaithe d’úsáideoirí agus soláthar seirbhísí “saincheaptha” (roghnach) ar an mbealach agus ag an am is gá (“ar éileamh” agus “go conarthach”).
[...]
28.
ciallaíonn “oifig poist sheasta” gné bhunriachtanach de na líonraí poist, a eagraítear i spás ar leith, ina ndéanann gníomhairí an oibreora poist na seirbhísí uile a thagann faoi raon feidhme na seirbhíse poist uilechoitinne, seirbhísí poist neamh-uilechoiteanna agus gníomhaíochtaí tráchtála eile trí stáisiúin oibre atá idirnasctha ó thaobh na teicneolaíochta de.
29.
ciallaíonn “oifig poist mhóibíleach” gné de na líonraí poist, a eagraítear i spás i sainmhodhanna iompair, ina soláthraíonn gníomhairí na seirbhísí poist uile a thagann faoi raon feidhme na seirbhíse poist uilechoitinne i roinnt ceantair de réir cúrsa taistil agus amchlár sonraithe.
30.
ciallaíonn “gníomhaireacht poist” áit oibre i gceantar gan oifig poist sheasta, a eagraítear i spás ar leith, ina soláthraíonn gníomhaire de chuid oibreora poist ar leith seirbhísí poist áirithe.
31.
ciallaíonn “cuntar poist seachtrach” áit oibre a eagraítear chun seirbhísí poist a sholáthar i spás ina dtairgtear cineálacha eile seirbhísí poiblí freisin. Deonaítear an ceart chun seirbhísí poist a sholáthar ar bhonn conradh le hoibreoir poist ar leith.
[...]’
An Rialachán lena leagtar síos rialacha maidir le socrú agus cur i bhfeidhm phraghas na seirbhíse poist uilechoitinne
21
I Roinn II den Naredba za opredelyane na pravila za obrazuvane i prilagane na tsentata na universalnata poshtenska usluga (Rialachán lena leagtar síos rialacha maidir le socrú agus cur i bhfeidhm phraghas na seirbhíse poist uilechoitinne), sa leagan is infheidhme maidir leis an gcás sna príomhimeachtaí, dar teideal ‘Rialacha maidir le praghsanna a shocrú de réir na gcineálacha seirbhíse poist uilechoitinne’, tá Airteagal 4(1), lena bhforáiltear an méid seo a leanas:
‘Bunófar praghsanna de réir an chineáil seirbhíse poist uilechoitinne ar bhonn na gcostas a bhaineann le soláthar na seirbhísí a eascraíonn as cur i bhfeidhm an chórais leithdháilte costas i gcomhréir le gníomhartha an Aontais Poist Uilechoitinn.’
22
Is mar seo a leanas atá an fhoclaíocht in Airteagal 14 den Rialachán sin, sa leagan is infheidhme maidir leis an gcás sna príomhimeachtaí:
‘(1)
Féadfaidh an t‑oibreoir atá faoi réir oibleagáid seirbhíse poist uilechoitinne praghsanna a chaibidliú le húsáideoirí nach ionann iad agus na praghsanna a bhunaítear faoi Roinn II.
(2)
Beidh na praghsanna dá dtagraítear i mír 1 ar fáil go poiblí, ní fhéadfaidh siad a bheith níos ísle ná na costais a bhaineann le gach cineál seirbhíse a sholáthar agus bunófar iad trí lascainí praghais a chur i bhfeidhm in aghaidh an chineáil seirbhíse poist uilechoitinne ar bhonn na gcoinníollacha a chomhlíonann na húsáideoirí agus a réamhchinneann an t‑oibreoir faoi réir oibleagáid seirbhíse poist uilechoitinne.
(3)
Foilseoidh an t‑oibreoir atá faoi réir oibleagáid seirbhíse uilechoitinne na praghsanna dá dtagraítear i mír 1 agus na coinníollacha a bhaineann lena gcur i bhfeidhm de bhun mhír 2, agus prionsabal córa comhionainne na n-úsáideoirí á n‑urramú aige agus conarthaí á dtabhairt i gcrích chun iad a chur i bhfeidhm.
(4)
Soláthróidh an t‑oibreoir atá faoi réir oibleagáid seirbhíse poist uilechoitinne sonraí cuntasaíochta don [Choimisiún Rialála] maidir leis an ioncam, an caiteachas agus líon na míreanna a eascraíonn as comhlíonadh na gconarthaí dá dtagraítear i mír 3. Soláthrófar na sonraí de réir chineál na seirbhíse poist uilechoitinne an tráth céanna leis an éileamh ar chúiteamh as an ualach airgeadais éagórach a eascraíonn as soláthar na seirbhíse poist uilechoitinne dá dtagraítear in Airteagal 29(1) den [ZPU].
(5)
Déanfaidh an t‑oibreoir atá faoi réir oibleagáid seirbhíse poist uilechoitinne cóipeanna deimhnithe de na conarthaí dá dtagraítear i mír 3, chomh maith le leasuithe agus faisnéis fhorlíontach a ghabhann leo, a chur faoi bhráid [an Choimisiúin Rialála] mar eolas laistigh de 14 lá ón dáta a thugtar i gcrích iad.’
Caighdeáin maidir le cáilíocht na seirbhíse poist uilechoitinne agus le héifeachtúlacht na seirbhíse
23
Glacadh na Normativi za kachestvo na universalnata poshtenska usluga i efikasnostta na obsluzhvane (Caighdeáin maidir le cáilíocht na seirbhíse poist uilechoitinne agus le héifeachtúlacht na seirbhíse), sa leagan is infheidhme maidir leis an gcás sna príomhimeachtaí, le Cinneadh Uimh. 655 an 14 Iúil 2011 ón gCoimisiún Rialála, arna fhoilsiú in DV Uimh. 64 an 19 Lúnasa 2011.
24
De réir Airteagal 8 de na Caighdeáin sin, sa leagan is infheidhme maidir leis an gcás sna príomhimeachtaí, dar teideal ‘Caighdeáin cháilíochta maidir le rialtacht bailithe míreanna poist agus beartán poist’:
‘Ceantar
Laethanta na seachtaine
Líon na mbailiúchán in aghaidh an lae
Sóifia
ón Luan go dtí an Aoine
2
Sóifia
an Satharn agus an Domhnach
1
le RSTS
ón Luan go dtí an Satharn
1
gan RSTS
ón Luan go dtí an Aoine
1
(Nóta: RSTS – ionad bailiúcháin agus sórtála.)’
25
Luaitear an méid seo a leanas in Airteagal 9 de na Caighdeáin sin, sa leagan is infheidhme maidir leis an gcás sna príomhimeachtaí, dar teideal ‘Caighdeáin cháilíochta maidir le rialtacht seachadta míreanna poist agus beartán poist’:
‘Ceantar
Laethanta na seachtaine
Líon na seachadtaí in aghaidh an lae
Sóifia
ón Luan go dtí an Satharn
2
le RSTS
ón Luan go dtí an Satharn
1
gan RSTS
ón Luan go dtí an Aoine
1’
An díospóid sna príomhimeachtaí agus na ceisteanna a tharchuirtear le haghaidh réamhrialú
26
Is cuideachta í Bulgarian posts atá corpraithe faoi dhlí na Bulgáire agus a bhfuil ceadúnas aonair aici chun an tseirbhís poist uilechoiteann a sholáthar ar fud na Bulgáire.
27
Mar sholáthraí na seirbhíse poist uilechoitinne, tá an chuideachta sin faoi réir CBL agus, i bhfeidhmiú a gníomhaíochta eacnamaíche, déanann sí idirbhearta a bhfuil CBL in‑asbhainte ina leith.
28
Le linn iniúchadh cánach, fuarthas amach gur dhearbhaigh Bulgarian posts, le linn tréimhse nár shonraigh an chúirt a rinne an tarchur, go raibh soláthar seirbhísí áirithe mar chuid den tseirbhís poist uilechoiteann, díolmhaithe ó CBL, de réir bhrí an ZDDS.
29
Mar sin féin, de réir an údaráis a rinne an t‑iniúchadh cánach, ní fhéadfaí soláthairtí na seirbhíse atá i gceist a mheas mar chuid den tseirbhís poist uilechoiteann. Go deimhin, ní chomhlíonann cuid acu sainmhíniú na seirbhíse sin, a leagtar amach in ZPU, sa leagan is infheidhme maidir leis an gcás sna príomhimeachtaí. Déantar foráil maidir le soláthairtí eile na seirbhíse i gconarthaí lena n‑áirítear clásail atá ceaptha, ar an gcéad dul síos, chun riachtanais shonracha na gcustaiméirí lena mbaineann a chur san áireamh, amhail áit bhailithe na míreanna, an áit seachadta, minicíocht an bhailithe, na huaireanta oscailte agus, ar an dara dul síos, praghsanna a chur i bhfeidhm orthu atá níos ísle ná na praghsanna a cheadaigh an Coimisiún Rialála.
30
Dá bhrí sin, an 3 Lúnasa 2021, d’eisigh an t‑údarás a rinne an t‑iniúchadh cánach dréachtmheasúnú cánach inar cuireadh Bulgarian posts faoi réir mhéid breise CBL, móide ús.
31
Thug Bulgarian posts caingean i gcoinne an mheasúnaithe sin os comhair Administrativen sad Sofia-grad (Cúirt Riaracháin Chathair Shóifia, an Bhulgáir), a sheas leis agus a chuir an measúnú sin ar neamhní.
32
De réir na cúirte sin, ní toisc é an fíoras go mbailítear na míreanna lasmuigh de na pointí rochtana, i gcomhréir leis na socruithe sonracha agus go háirithe ar phraghas níos ísle ná an praghas a cheadaigh an Coimisiún Rialála, a fhágann gur féidir cineál soláthairtí na seirbhísí poist atá i gceist a chinneadh. Mar sin féin, d’fhéadfaí a thuiscint ón bhfíoras gur soláthraíodh cuid mhór de na soláthairtí sin do chomhlachtaí faoi rialú ag an dlí poiblí chun a chur ar a gcumas a gcúraim seirbhíse poiblí a fheidhmiú, nach raibh sé i gceist leis na soláthairtí sin riachtanais shonracha na gcomhlachtaí sin a chomhlíonadh agus, dá bhrí sin, go bhféadfaidís leas a bhaint as an scéim díolúine dá bhforáiltear in Airteagal 49(2) den ZDDS.
33
Rinne an t‑údarás cánach achomharc ar phointe dlí i gcoinne an bhreithiúnais ag an gcéad chéim os comhair an Varhoven administrativen sad (an Chúirt Riaracháin Uachtarach, an Bhulgáir), arb í an chúirt a rinne an tarchur. Measann an chúirt a rinne an tarchur, cé go bhfuil gnéithe a bhaineann le réiteach na díospóide os a comhair i mbreithiúnais áirithe ón gCúirt a bhaineann le soláthar na seirbhíse poist uilechoitinne, is léir go bhfuil na himthosca atá i gceist sna breithiúnais sin éagsúil leis na himthosca atá i réim sa díospóid seo, ionas nach féidir freagra a thabhairt ar na ceisteanna go léir a cuireadh uirthi.
34
Go háirithe, tugann an chúirt a rinne an tarchur faoi deara nach ionann an tseirbhís arna soláthar ag Bulgarian posts agus an tseirbhís atá i gceist i mbreithiúnas an 16 Deireadh Fómhair 2019, Winterhoff agus Eisenbeis (C‑4/18 agus C‑5/18, EU:C:2019:860), a bhaineann le seirbheáil oifigiúil doiciméad arna n‑eisiúint ag cúirteanna agus ag údaráis riaracháin faoi fhorálacha sonracha de dhlí na Gearmáine. Dá bhrí sin, fiafraíonn sí a mhéid atá an réiteach ar thángthas air sa bhreithiúnas sin ábhartha do réiteach na díospóide atá os a comhair, ós rud é nach bhfuil na conarthaí aonair arna dtabhairt i gcrích ag Bulgarian posts curtha i gcrích go heisiach le comhlachtaí faoi rialú an dlí phoiblí agus nach mbaineann siad le seirbheáil doiciméad breithiúnach agus riaracháin.
35
Mar sin féin, tugann an chúirt a rinne an tarchur faoi deara gur léir ó bhreithiúnas an 23 Aibreán 2009, TNT Post UK (C‑357/07, EU:C:2009:248), nach bhfuil an díolúine ó CBL dá bhforáiltear in Airteagal 13A(1)(a) den Séú Treoir 77/388/CEE ón gComhairle an 17 Bealtaine 1977 maidir le comhchuibhiú dhlíthe na mBallstát a bhaineann le cánacha láimhdeachais – Comhchóras cánach breisluacha: bonn aonfhoirmeach measúnachta (IO 1977 L 145, lch. 1) a bhfuil a fhoclaíocht tugtha arís in Airteagal 132 de Threoir 2006/112, infheidhme maidir leis na soláthairtí seirbhíse uile a sholáthraíonn soláthraithe seirbhíse poist uilechoitinne nach bhfuil eisiata go sainráite ó raon feidhme na forála sin, beag beann ar a gcineál intreach. Sonraíodh sa bhreithiúnas sin, áfach, nach féidir seirbhísí arna soláthar ag soláthróir den sórt sin agus ar caibidlíodh a dtéarmaí go haonarach a dhíolmhú má chomhlíonann siad, de réir a gcineáil féin, riachtanais shonracha na n‑úsáideoirí lena mbaineann.
36
Sa chomhthéacs sin, fiafraíonn an chúirt a rinne an tarchur an féidir a mheas go gcomhlíonann na seirbhísí poist atá i gceist sa chás os a comhair riachtanais shonracha na n‑úsáideoirí lena mbaineann agus an leanann sé as sin nach féidir iad a dhíolmhú ar an bhforas go leagtar síos ceann amháin nó níos mó de na coinníollacha seo a leanas le conarthaí arna dtabhairt i gcrích go haonarach chun na soláthairtí sin a fháil:
–
go bhfuil praghsanna na soláthairtí níos ísle ná na praghsanna a cheadaigh an Coimisiún Rialála chun an tseirbhís poist uilechoiteann a sholáthar agus nár léiríodh go gclúdaíonn siad na costais a bhaineann lena soláthar;
–
bunaítear praghsanna na seirbhísí trí lascaine a chur i bhfeidhm nach gcinntear i gcomhréir leis na coinníollacha atá ar fáil don phobal chun lascainí den sórt sin a fháil;
–
déantar míreanna poist a bhailiú agus a sheachadadh ag seoladh an chustaiméara;
–
gur mó minicíocht bhailiú na míreanna poist ná an íosteorainn bheartaithe, ar faoina bun nár cheart minicíocht an bhailithe agus an dáilte a bheith, i gcomhréir le hAirteagal 33(2) den ZPU, sa leagan is infheidhme maidir leis an gcás sna príomhimeachtaí, agus níos airde ná na caighdeáin a fhorordaítear do cháilíocht na seirbhíse poist uilechoitinne agus d’éifeachtúlacht na seirbhíse;
–
tá bailiúchán breise ar fáil freisin, má iarrann an custaiméir é, lasmuigh den am a comhaontaíodh roimhe sin;
–
i gcuid de na conarthaí a tugadh i gcrích go haonarach, comhaontaíodh go nglacfaí le míreanna poist freisin tar éis uaireanta oscailte na n‑oifigí poist do na cathracha lena mbaineann.
37
Sna himthosca sin, chinn an Varhoven administrativen sad (an Chúirt Riaracháin Uachtarach) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnas le haghaidh réamhrialú:
‘1.
An bhfuil seirbhísí a sholáthraíonn an ceadúnaí chun an tseirbhís poist uilechoiteann a sholáthar i gcríoch Phoblacht na Bulgáire ar bhonn conarthaí aonair le húsáideoirí seirbhísí poist le meas sa chaoi gur seirbhísí iad, de réir bhrí Airteagal 132 [a leagtar amach i] [...] dTeideal IX Caibidil 2 de Threoir [2006/112], a sholáthraítear mar “seirbhís poist phoiblí” agus “ar mhaithe le leas an phobail”, i gcás ina bhforáiltear leis na conarthaí aonair sin nach mór don tseirbhís ceann amháin nó gach ceann de na coinníollacha seo a leanas a chomhlíonadh, eadhon bailiú lastais lasmuigh de na pointí rochtana (tarlaíonn bailiú agus seachadadh ag seoladh an chustaiméara), bailiú agus seachadadh a tharlaíonn ag am a shocraítear roimh ré leis an gcustaiméir, sáraíonn minicíocht an bhailiúcháin agus an tseachadta an mhinicíocht arna rialú ag na caighdeáin arna mbunú go dleathach maidir le cáilíocht na seirbhíse poist uilechoitinne agus éifeachtúlacht na seirbhísí, agus cuirtear bailiúcháin bhreise ar fáil freisin ar iarratas ón gcustaiméir thar an minicíocht a comhaontaíodh go sainráite sa chonradh lasmuigh d’uaireanta oscailte oifig an phoist, an tseirbhís a sholáthar ar phraghas níos ísle ná an praghas atá ceadaithe ag an Coimisiún um Rialáil [...], nó a bhfuil lascainí níos airde acu ná iad siúd atá ceadaithe ag KRS?
2.
An leanann sé as an dara fleasc d’Airteagal 12 de Threoir [97/67], nach gcáilíonn na seirbhísí a sholáthraíonn duine is ceadúnaí na seirbhíse poist uilechoitinne mar sheirbhís poist uilechoiteann de réir bhrí na Treorach [seo] má sholáthraítear iad faoi chonradh aonair ar phraghas atá níos ísle ná an praghas a údaraítear don chineál comhfhreagrach seirbhíse poist uilechoitinne agus nár léiríodh go gcumhdaíonn an praghas a comhaontaíodh costas an tsoláthair?
3.
An sáraítear prionsaba[i]l na trédhearcachta agus an neamh-idirdhealaithe dá dtagraítear sa cheathrú fleasc d’Airteagal 12 de Threoir [97/67], má dhéanann duine [nó daoine] atá ceadúnaithe chun an tseirbhís poist uilechoiteann a sholáthar conarthaí aonair chun an tseirbhís poist uilechoiteann a sholáthar a thabhairt chun críche faoi choinníollacha níos fabhraí ná na coinníollacha a fhoilsítear agus atá ar fáil go poiblí?
4.
Más freagra dearfach é an freagra ar an [triú] ceist [...], an é sin cúis gan caitheamh leis na hidirbhearta mar idirbhearta díolmhaithe de réir bhrí Airteagal 132 de Threoir [2006/112]?’
Na ceisteanna a tharchuirtear le haghaidh réamhrialú
Inghlacthacht
38
Áitíonn Bulgarian posts, go bunúsach, go bhfuil na ceisteanna a tharchuirtear le haghaidh réamhrialú do-ghlactha toisc, ar dtús, go bhfuil siad bunaithe ar bhonn earráideach, eadhon go ndearna an t‑údarás cánach scrúdú ar ábhar na gconarthaí lena bhforáiltear do sholáthar na seirbhísí poist atá i gceist sna príomhimeachtaí agus ar na coinníollacha ginearálta díolacháin le linn na n‑imeachtaí breithiúnacha. Ina dhiaidh sin, ós rud é, mar atá sa chás as ar eascair breithiúnas an 16 Deireadh Fómhair 2019, Winterhoff agus Eisenbeis (C‑4/18 agus C‑5/18, EU:C:2019:860), gur tugadh líon suntasach de na conarthaí sin i gcrích le húdaráis bhreithiúnacha agus riaracháin, tá an léiriú a thug an Chúirt sa bhreithiúnas sin inaistrithe, agus mar thoradh air sin níl gá le léiriú nua ar Airteagal 132(1)(a) de Threoir 2006/112.
39
I ndáil leis sin, ba cheart a mheabhrú gur léir ó chásdlí socair na Cúirte, in imeachtaí faoi Airteagal 267 CFAE, atá bunaithe ar dheighilt shoiléir feidhmeanna idir na cúirteanna náisiúnta agus an Chúirt Bhreithiúnais, go bhfuil dlínse ag an gcúirt náisiúnta amháin fíorais na díospóide sna príomhimeachtaí a chinneadh agus a mheas agus an dlí náisiúnta a léiriú agus a chur i bhfeidhm. Ar an gcaoi chéanna, is faoin gcúirt náisiúnta amháin ar tugadh an díospóid sin os a comhair agus nach mór di freagracht a ghlacadh as an gcinneadh breithiúnach ina dhiaidh sin, atá sé measúnú a dhéanamh, i bhfianaise imthosca sonracha an cháis, an gá atá leis na ceisteanna a chuirfidh sí faoi bhráid na Cúirte agus ábharthacht na gceisteanna sin araon. Dá bhrí sin, i gcás ina mbaineann na ceisteanna a cuireadh le léiriú dhlí an Aontais, tá sé de cheangal ar an gCúirt, i bprionsabal, rialú a thabhairt (breithiúnas an 24 Samhain 2022, Varhoven administrativen sad (An fhoráil atá faoi dhíospóid a aisghairm), C‑289/21, EU:C:2022:920, mír 24 agus an cásdlí dá dtagraítear).
40
Mar sin, ar an gcéad dul síos, ós rud é nach bhfuil sé de chumhacht ag an gCúirt ach rialú a thabhairt ar léiriú nó ar bhailíocht téacs de dhlí an Aontais, ní féidir léi, dá bhrí sin, cruinneas an chomhthéacs fhíorasaigh arna leagan amach ag an gcúirt sin a fhíorú nó rialú a thabhairt maidir le fiúntais na maímh ó pháirtithe áirithe lena gcuirtear in aghaidh ábharthacht na staide fíorasaí a ndearna an chúirt a rinne an tarchur cur síos uirthi ina hiarraidh (breithiúnas an 29 Iúil 2024, Banco BPN v BIC Português agus páirtithe eile, C‑298/22, EU:C:2024:638, mír 31).
41
Dá bhrí sin, ní gá rialú a thabhairt ar bharúlacha Bulgarian posts maidir leis an mbonn ar a bhfuil na ceisteanna a tharchuirtear chuig an gCúirt le haghaidh réamhrialú bunaithe.
42
Ar an dara dul síos, de réir cásdlí socair, tugtar an lánrogha is leithne do na cúirteanna náisiúnta le hAirteagal 267 CFAE ceisteanna a tharchur chuig an gCúirt má mheasann siad go n‑ardaíonn cás atá ar feitheamh os a gcomhair ceisteanna lena n‑éilítear léiriú ar fhorálacha dhlí an Aontais. Leanann sé, cé go bhféadfadh cásdlí socair ar phointe de dhlí an Aontais a bheith ina chúis go nglacfadh an Chúirt ordú de bhun Airteagal 99 dá Rialacha Nós Imeachta, ní féidir leis difear a dhéanamh ar bhealach ar bith d’inghlacthacht tarchuir chun réamhrialú i gcás ina gcinneann cúirt náisiúnta, i bhfeidhmiú na cumhachta lánroghnaí sin, ceist a tharchur chuig an gCúirt de bhun Airteagal 267 (féach, chuige sin, breithiúnais an 26 Samhain 2014, Mascolo agus páirtithe eile, C‑22/13, C‑61/13 go C‑63/13 agus C‑418/13, EU:C:2014:2401, míreanna 48 agus 49 agus an cásdlí dá dtagraítear, agus an 1 Feabhra 2017, Tolley, C‑430/15, EU:C:2017:74, mír 34 agus an cásdlí dá dtagraítear).
43
Sa chás seo, is léir ón gcomhad atá os comhair na Cúirte, murab ionann agus an imthoisc a cuireadh in iúl i mír 59 de bhreithiúnas an 16 Deireadh Fómhair 2019, Winterhoff agus Eisenbeis (C‑4/18 agus C‑5/18, EU:C:2019:860), arna lua ag an gcúirt a rinne an tarchur, nach bhfuil sna soláthairtí seirbhísí poist atá i gceist sna príomhimeachtaí seirbheáil oifigiúil doiciméad go heisiach a dhéantar thar ceann na gcúirteanna agus na n‑údarás riaracháin.
44
Dá bhrí sin, tá na ceisteanna seo a tharchuirtear le haghaidh réamhrialú inghlactha.
Substaint an cháis
45
Mar réamhphointe, ba cheart a thabhairt faoi deara, cé go dtagraíonn an chúirt a rinne an tarchur, i bhfoclaíocht na chéad cheiste, do chonarthaí ‘aonair’, gur léir ón bhfaisnéis atá sa chomhad os comhair na Cúirte go dtagraíonn sí, leis na téarmaí sin, do chonarthaí ar leithligh a bheith ann go substaintiúil, arna dtabhairt i gcrích idir Bulgarian posts agus gach ceann de na custaiméirí lena mbaineann, gan a chur as an áireamh go bhféadfadh baint a bheith ag conarthaí den sórt sin le seirbhísí a chumhdaítear le córas dlí ar leith, nó nach leanann sé go bhfuil na conarthaí sin mar thoradh ar chaibidlíocht aonair nó go dtagraíonn siad d’oibleagáidí a bhaineann go sonrach leis an gcaidreamh conarthach a bhunaíonn siad.
46
Dá bhrí sin, ní mór a thuiscint, lena ceithre cheist, ar cheart iad a scrúdú le chéile, go n‑iarrann an chúirt a rinne an tarchur, go bunúsach, an gá Airteagal 132(1)(a) de Threoir 2006/112, arna léamh i bhfianaise an dara agus an cheathrú fleasc d’Airteagal 12 de Threoir 97/67, a léiriú sa chaoi go gcuirtear cosc leis ar sholáthairtí seirbhísí poist arna ndéanamh, i gcomhréir le conarthaí ar leithligh, ag sealbhóir ceadúnais aonair chun an tseirbhís poist uilechoiteann a sholáthar ó leas a bhaint as an díolúine ó CBL dá bhforáiltear inti, ar choinníoll go gcomhlíontar ceann amháin nó gach ceann de na coinníollacha seo a leanas:
–
déantar míreanna poist a bhailiú agus a sheachadadh ag seoladh an chustaiméara nó ag amanna a shocraítear roimh ré leis an gcustaiméir;
–
soláthraítear na seirbhísí gan a léiriú go gcumhdaíonn an praghas a comhaontaíodh costas an tsoláthair;
–
soláthraítear na seirbhísí faoi choinníollacha atá éagsúil leis na coinníollacha atá ceadaithe ag an údarás náisiúnta atá ainmnithe sa Bhallstát lena mbaineann chun an tseirbhís poist uilechoiteann a rialáil nó leis na coinníollacha a leagtar síos sna caighdeáin maidir leis an tseirbhís poist uilechoiteann.
47
I ndáil leis sin, ba cheart a mheabhrú, de bhun Airteagal 132(1)(a) de Threoir 2006/112, go ndéanfaidh na Ballstáit ‘soláthar seirbhísí [...] ag na seirbhísí poist poiblí, agus soláthar earraí teagmhasacha dóibh sin’ a dhíolmhú ó CBL.
48
I gcomhréir le cásdlí socair, ní mór léiriú uathrialach agus aonfhoirmeach a thabhairt de ghnáth ar théarmaí forála de chuid dhlí an Aontais nach ndéantar aon tagairt shainráite do dhlí na mBallstát inti chun críche brí agus raon feidhme na forála sin a chinneadh ar fud an Aontais, rud nach mór a lorg trí fhoclaíocht na forála sin, an comhthéacs ina bhfuil an fhoráil sin le feiceáil agus na cuspóirí a shaothraítear leis na rialacha ar cuid díobh í a chur san áireamh (féach, chuige sin, breithiúnais an 13 Deireadh Fómhair 2022, M2Beauté Cosmetics, C‑616/20, EU:C:2022:781, mír 40, agus an 24 Deireadh Fómhair 2024, Kwantum Nederland agus Kwantum België, C‑227/23, EU:C:2024:914, mír 56).
49
Maidir le foclaíocht Airteagal 132(1)(a) de Threoir 2006/112, ar dtús, léirítear go soiléir le comhréir na habairte lena gcruthaítear an fhoráil sin go dtagraíonn na focail ‘seirbhísí poist poiblí’ do na comhlachtaí a sholáthraíonn na seirbhísí atá le díolmhú. Dá bhrí sin, chun go gcumhdófar iad le foclaíocht na forála sin, ní mór go mbeadh na seirbhísí atá i gceist á sholáthar ag oibreoir, ar féidir é a aicmiú mar ‘sheirbhís poist phoiblí’ de réir bhrí orgánach an téarma sin (féach, de réir analaí, breithiúnas an 23 Aibreán 2009, TNT Post UK, C‑357/07, EU:C:2009:248, mír 27).
50
Thairis sin, tugann úsáid na bhfocal sin le tuiscint, murab ionann agus oibreoirí eacnamaíocha eile, go bhfuil na comhlachtaí sin faoi réir córas dlí speisialta lena n‑áirítear oibleagáidí sonracha. Ní hé cineál na seirbhísí a sholáthraítear is cúis leis an difríocht idir ‘seirbhísí poist poiblí’ agus oibreoirí eile, ach go bhfuil oibreoirí a sholáthraíonn an tseirbhís poist uilechoiteann nó codanna di, faoi réir córas dlí ar leith lena n‑áirítear oibleagáidí sonracha (féach, chuige sin, breithiúnais an 21 Aibreán 2015, an Coimisiún v an tSualainn, C‑114/14, EU:C:2015:249, mír 33, agus an 16 Deireadh Fómhair 2019, Winterhoff agus Eisenbeis, C‑4/18 agus C‑5/18, EU:C:2019:860, mír 55).
51
Maidir le comhthéacs Airteagal 132(1)(a) de Threoir 2006/112 agus na cuspóirí a shaothraítear leis an bhforáil sin, is féidir a thuiscint ón bhfíoras go bhfeictear i gCaibidil 2, dar teideal ‘Díolúintí do ghníomhaíochtaí áirithe ar mhaithe le leas an phobail’ de Theideal IX den Treoir sin, gurb é cuspóir na ndíolúintí dá bhforáiltear in Airteagal 132 tús áite a thabhairt do ghníomhaíochtaí ar mhaithe le leas an phobail amháin, amhail soláthar seirbhísí ag na seirbhísí poist poiblí dá dtagraítear san fhoráil sin (féach, chuige sin, breithiúnas an 16 Deireadh Fómhair 2019, Winterhoff agus Eisenbeis, C‑4/18 agus C‑5/18, EU:C:2019:860, mír 46).
52
Aistrítear an cuspóir ginearálta sin in earnáil an phoist go dtí an cuspóir níos sonraí maidir le seirbhísí poist a thairiscint ar chostas laghdaithe a chomhlíonann bunriachtanais an phobail. Mar atá dlí an Aontais faoi láthair, tá an cuspóir sin ag teacht, go bunúsach, leis an gcuspóir a shaothraítear le Treoir 97/67, lena leagtar síos rialacha comhchoiteanna maidir le forbairt mhargadh inmheánach sheirbhísí poist an Aontais, eadhon seirbhís poist uilechoiteann a thairiscint (féach, chuige sin, breithiúnas an 16 Deireadh Fómhair 2019, Winterhoff agus Eisenbeis, C‑4/18 agus C‑5/18, EU:C:2019:860, mír 49).
53
Dá bhrí sin, sa chleachtas, ní fhéadfaidh ach oibreoirí, bídís poiblí nó príobháideach, a bhfuil sé de chúram orthu an tseirbhís poist uilechoiteann a sholáthar i mBallstát, nó codanna di, mar a shainmhínítear in Airteagal 3 de Threoir 97/67, a éileamh go dtairbheoidh siad den díolúine dá bhforáiltear in Airteagal 132(1)(a) de Threoir 2006/112 (féach, chuige sin, breithiúnas an 16 Deireadh Fómhair 2019, Winterhoff agus Eisenbeis, C‑4/18 agus C‑5/18, EU:C:2019:860, mír 50).
54
Thairis sin, ní féidir a thuiscint ó Airteagal 132(1)(a) de Threoir 2006/112 go bhfuil gach soláthar seirbhíse arna dhéanamh ag seirbhísí poist poiblí nach bhfuil eisiata go sainráite ó raon feidhme na forála sin díolmhaithe, beag beann ar a gcineál intreach (féach, de réir analaí, breithiúnas an 23 Aibreán 2009, TNT Post UK, C‑357/07, EU:C:2009:248, mír 43).
55
Ós rud é nach mór téarmaí na díolúine sin a léiriú ar bhealach atá docht agus comhsheasmhach leis an gcuspóir a shaothraítear leis an bhforáil sin, ní féidir ach le soláthairtí seirbhísí atá beartaithe chun bunriachtanais an daonra a chomhlíonadh leas a bhaint as an díolúine dá bhforáiltear in Airteagal 132(1)(a) de Threoir 2006/112 (féach, chuige sin, breithiúnas an 23 Aibreán 2009, TNT Post UK, C‑357/07, EU:C:2009:248, mír 44).
56
Go háirithe, leanann sé ó chineál an chuspóra sin nach féidir feidhm a bheith ag an díolúine sin maidir le soláthairtí seirbhísí ar leith is féidir a dhealú ón tseirbhís leasa ghinearálta, lena n‑áirítear seirbhísí a chomhlíonann riachtanais shonracha na n‑úsáideoirí lena mbaineann (breithiúnas an 16 Deireadh Fómhair 2019, Winterhoff agus Eisenbeis, C‑4/18 agus C‑5/18, EU:C:2019:860, mír 47). Dá réir sin, chun go gcumhdófar iad le foclaíocht na forála sin, is gá freisin go dtiocfadh na seirbhísí poist atá i gceist faoin gcoincheap ‘seirbhísí poist poiblí’ de réir na brí ábhartha a sanntar do na téarmaí sin le hAirteagal 132(1)(a) de Threoir 2006/112.
57
Dá bhrí sin, ní féidir a mheas go bhfuil soláthairtí arna ndéanamh ag seirbhísí poist poiblí, ar caibidlíodh a dtéarmaí go haonarach, díolmhaithe ó CBL ar bhonn Airteagal 132(1)(a) de Threoir 2006/112. De bharr a gcineáil féin, comhlíonann soláthairtí den sórt sin riachtanais speisialta na n‑úsáideoirí lena mbaineann, rud atá bunoscionn leis an gcuspóir atá á shaothrú ag an tseirbhís poist uilechoiteann (féach, chuige sin, breithiúnas an 16 Deireadh Fómhair 2019, Winterhoff agus Eisenbeis, C‑4/18 agus C‑5/18, EU:C:2019:860, mír 48).
58
É sin ráite, chun leas a bhaint as an díolúine dá bhforáiltear in Airteagal 132(1)(a) de Threoir 2006/112, ní gá na soláthairtí atá i gceist a ainmniú go foirmiúil leis an reachtaíocht náisiúnta mar chuid den tseirbhís poist uilechoiteann, a mhéid is féidir iad a ainmniú amhlaidh. Ní féidir é a bheith d’éifeacht ag aicmiú idirbhirt ar leith faoin dlí náisiúnta a áirithiú go bhfuil sé faoi réir CBL, nuair atá feidhm ag díolmhú ó CBL maidir leis an idirbheart sin faoi dhlí an Aontais (féach, chuige sin, breithiúnas an 16 Deireadh Fómhair 2019, Winterhoff agus Eisenbeis, C‑4/18 agus C‑5/18, EU:C:2019:860, mír 66).
59
Dá bhrí sin, féadfar soláthar seirbhísí poist ag oibreoir a bhfuil sé de chúram aige an tseirbhís poist uilechoiteann nó codanna di a sholáthar i mBallstát a dhíolmhú ó CBL faoi Airteagal 132(1)(a) de Threoir 2006/112, ar choinníoll, mar gheall ar a shaintréithe sonracha, gur féidir leis, in aon chás, a bheith mar chuid den tseirbhís poist uilechoiteann sin.
60
Le hAirteagal 3(1) de Threoir 97/67, sainmhínítear seirbhís poist uilechoiteann mar sholáthar buan seirbhísí poist de cháilíocht ar leith i ngach áit sa chríoch agus ar phraghasanna inacmhainne do gach úsáideoir.
61
É sin ráite, a mhéid nach leagtar amach in Airteagal 3(3) agus (4) de Threoir 97/67 ach liosta seirbhísí nach mór a áireamh ar a laghad sa tseirbhís poist uilechoiteann agus, dá bhrí sin, is féidir leis na Ballstáit raon feidhme na seirbhíse sin a leathnú chun seirbhísí eile a áireamh, ach amháin, áfach, i gcomhréir le hAirteagal 3(5) den Treoir sin, de na seirbhísí sin a bhaineann le beartáin phoist ar mó a meáchan ná 20 cileagram, ní mór a mheas nach bhfuil ach an sainmhíniú ar choincheap na ‘seirbhíse poist uilechoitinne’ a thugtar in Airteagal 3(1) den Treoir sin ábhartha chun a chinneadh an féidir le soláthar seirbhísí leas a bhaint as an díolúine dá bhforáiltear in Airteagal 132(1)(a) de Threoir 2006/112.
62
Go háirithe, ós rud é nach gcinntear leis an dara fleasc agus leis an gceathrú fleasc d’Airteagal 12 de Threoir 97/67, dá dtagraítear ag an gcúirt a rinne an tarchur sa dara agus sa tríú ceist, na heilimintí a chomhdhéanann coincheap na ‘seirbhíse poist uilechoitinne’, ach go leagtar síos leo prionsabail taraife nach mór do na Ballstáit a fhorchur ar oibreoirí a bhfuil sé de chúram acu an tseirbhís sin nó codanna di a sholáthar, ní féidir leis an bhfíoras nach gcomhlíonann oibreoir na prionsabail sin, leas na díolúine dá bhforáiltear in Airteagal 132(1)(a) de Threoir 2006/112 a bhaint de na seirbhísí lena mbaineann.
63
Maidir leis na cásanna a bhfuil machnamh déanta ag an gcúirt a rinne an tarchur ina leith ina ceisteanna, ar an gcéad dul síos, is féidir a thabhairt faoi deara go dtosaíonn sé ón mbunús go soláthraíonn oibreoir a bhfuil ceadúnas aonair mar sholáthraí seirbhíse poist uilechoitinne aige na soláthairtí seirbhísí poist atá i gceist sna príomhimeachtaí.
64
Ina dhiaidh sin, ní mór a thabhairt faoi deara nach bhfuil an fíoras go soláthraítear na soláthairtí seirbhísí poist atá i gceist sna príomhimeachtaí i gcomhréir le conarthaí ar leithligh, ann féin, chun cosc a chur ar sheirbhísí den sórt sin teacht faoi choincheap na ‘seirbhíse poist uilechoitinne’, mar a shainmhínítear in Airteagal 3(1) de Threoir 97/67. Mar a cuireadh in iúl cheana i mír 45 den bhreithiúnas seo, ní féidir a bhaint de thátal as conarthaí ar leithligh a bheith ann arna dtabhairt i gcrích ag an oibreoir le gach ceann dá chustaiméirí nach féidir leis na seirbhísí sin a bheith faoi réir aon chóras dlí ar leith ná nach dtugtar le tuiscint leo go bhfuil na gealltanais chómhalartacha a comhaontaíodh sna conarthaí sin mar thoradh ar chaibidlíocht aonair, ós rud é go bhféadfadh sé a bheith mar chuspóir le conarthaí den sórt sin a chur ar bhonn foirmiúil cruthúnas a chruthú go nglacann an custaiméir lena mbaineann leis an tairiscint seirbhísí poist atá i gceist agus gnéithe tábhachtacha an chórais sin a chur i gcuimhne don chustaiméir sin.
65
Ós rud é, mar a cinneadh i mír 61 den bhreithiúnas seo, go bhféadfaidh na Ballstáit seirbhísí poist uilechoitinne a áireamh sa tseirbhís poist uilechoiteann seachas na seirbhísí sin dá dtagraítear in Airteagal 3(3) agus (4) de Threoir 97/67 mar sheirbhísí nach mór foráil a dhéanamh dóibh ar a laghad, féadfaidh na Stáit sin foráil a dhéanamh, dá bhrí sin, go ndéanfar míreanna poist a bhailiú agus a sheachadadh ag seoladh an chustaiméara nó ag tráthanna arna gcomhaontú roimh ré leis an gcustaiméir, ar choinníoll gurb iad na coinníollacha sin a leagtar síos don tseirbhís poist uilechoiteann, a chomhlíonadh, ar faoin gcúirt a rinne an tarchur atá sé, sa chás atá i gceist sna príomhimeachtaí, a fhíorú.
66
Maidir leis an bhfíoras, a chuir an chúirt a rinne an tarchur in iúl, go soláthraítear na seirbhísí poist atá i gceist sna príomhimeachtaí gan a léiriú go gcumhdaíonn an praghas a comhaontaíodh idir na páirtithe a gcostas, foráiltear le hAirteagal 3(1) de Threoir 97/67, mar choinníoll chun seirbhísí poist a áireamh sa tseirbhís poist uilechoiteann, go bhfuil tairiscint na seirbhísí sin inacmhainne. Mar sin féin, ní bhraitheann inacmhainneacht tairisceana den sórt sin ar cibé a chumhdaíonn an praghas a ghearrtar ar sheirbhís den sórt sin a chostas, ach ar cibé a fhéadfaidh daoine nádúrtha nó dlítheanacha a bhfuil acmhainní teoranta acu, ag féachaint don chaighdeán maireachtála sa Bhallstát lena mbaineann, íoc aisti. Dá bhrí sin, ní féidir leis an bhfíoras sin ann féin údar a thabhairt le heisiamh seirbhísí poist, ar cheart a mheas, mar gheall ar a saintréithe sonracha, gur cuid den tseirbhís poist uilechoiteann í.
67
Ar an taobh eile, ar choinníoll nach léir soláthar seirbhísí poist ó chur chun feidhme córais dlí speisialta a bhfuil oibreoirí a sholáthraíonn an tseirbhís poist uilechoiteann go léir nó cuid di faoina réir nuair a sholáthraíonn siad seirbhís den sórt sin, ach go ndéantar é ar théarmaí atá éagsúil leis na téarmaí atá ceadaithe ag an údarás náisiúnta atá ainmnithe sa Bhallstát lena mbaineann chun seirbhísí den chineál sin nó na seirbhísí sin atá leagtha síos i rialacha a bhaineann leis na seirbhísí sin a rialáil, amhail, mar shampla, ós rud é gur féidir earraí a bhailiú, in áiteanna, ag minicíocht nó ar phraghas seachas iad siúd arna bhformheas ag an údarás sin nó dá bhforáiltear leis na rialacha sin, ní mór a mheas go bhfuil an soláthar sin eisiata ón díolúine ó CBL dá bhforáiltear in Airteagal 132(1)(a) de Threoir 2006/112.
68
Is féidir a thuiscint ó gach ceann de na himthosca sin, contrártha le ceanglais Airteagal 3(1) de Threoir 97/67, nach soláthraítear seirbhís den sórt sin ‘do gach úsáideoir’, ach go bhfuil sí ceaptha freastal ar riachtanais shonracha na n‑úsáideoirí lena mbaineann.
69
Cé go gceadaítear, ar an gcéad dul síos, le haithris 15 de Threoir 97/67, do sholáthraithe seirbhíse poist uilechoitinne conarthaí a chaibidliú le custaiméirí ar bhonn aonair, ba cheart a thabhairt faoi deara go bhforáiltear go sainráite leis an dara fleasc d’Airteagal 5(1) den Treoir sin nach mór do na Ballstáit a áirithiú go dtairgtear seirbhís poist uilechoiteann chomhionann d’úsáideoirí faoi choinníollacha inchomparáide, agus mar thoradh air sin nach mór aithris 15 a thuiscint mar thagairt do cheart sholáthraithe na seirbhíse sin conarthaí aonair a chaibidliú lena gcustaiméirí lasmuigh den tseirbhís sin agus, dá bhrí sin, a bhaineann le seirbhísí nach gcumhdaítear leis an tseirbhís sin.
70
Ina dhiaidh sin, ní chiallaíonn ceart an tsoláthraí seirbhíse poist uilechoitinne comhaontuithe taraife aonair a thabhairt i gcrích le húsáideoirí, a leagtar amach sa tríú fleasc d’Airteagal 12 de Threoir 97/67, nach mór a mheas go dtagann seirbhísí ar caibidlíodh a gcoinníollacha feidhmíochta, lena n‑áirítear coinníollacha taraife, agus nach bhfuil comhionann, dá bhrí sin, leis na coinníollacha a thairgtear d’aon úsáideoir i gcás inchomparáide, mar sheirbhísí a thagann faoin tseirbhís sin. D’fhéadfadh sé go mbeadh gá le comhaontuithe taraife aonair a thabhairt i gcrích, go háirithe, i gcás ina soláthraíonn na téarmaí agus coinníollacha ginearálta díolacháin, arna gceadú ag an údarás náisiúnta a ainmníodh sa Bhallstát lena mbaineann chun an tseirbhís poist a rialáil nó a leagtar síos i gcaighdeáin a bhaineann leis an tseirbhís sin, agus dá bhrí sin a thairgtear do chách, lascainí cainníochta, chun go ngabhfaidh faighteoirí na seirbhíse orthu féin méid áirithe poist a chur de chúram mar mhalairt ar tharaif bhuntáisteach, gan gá a thabhairt le tuiscint go ndearnadh an méid sin agus/nó an lacáiste sin a chaibidliú ar mhaithe le húsáideoirí áirithe amháin.
71
Ar deireadh, murab ionann agus an méid a áitíonn Bulgarian posts, ba cheart a thabhairt faoi deara go bhfuil feidhm ag an léiriú a leagtar amach i mír 70 den bhreithiúnas seo freisin i gcás ina soláthraítear cuid de na seirbhísí poist arna iarraidh sin do chomhlachtaí poiblí.
72
Is fíor gur chinn an Chúirt, ina breithiúnas an 16 Deireadh Fómhair 2019, Winterhoff agus Eisenbeis (C‑4/18 agus C‑5/18, EU:C:2019:860, míreanna 59 go 61) nach mór a mheas go bhfuil seirbhís poist ina bhfuil seirbheáil gníomhartha breithiúnacha agus riaracháin agus a dhéantar i bhforghníomhú barántas arna n‑eisiúint ag comhlachtaí poiblí le linn a ngníomhaíochta beartaithe chun a riachtanais féin a chomhlíonadh, ach chun riar cuí an cheartais a áirithiú, mar sheirbhís atá á déanamh thar ceann gach duine lena mbaineann an fhéidearthacht fógra a thabhairt faoi ghníomhartha den sórt sin, lena n‑áirítear seolaithe na ngníomhartha sin, agus dá bhrí sin mar sheirbhís a sholáthraítear d’úsáideoirí uile tairisceana seirbhíse den sórt sin de réir bhrí Airteagal 2(17) de Threoir 97/67. Ba ar bhonn na mbreithnithe sin a chinn an Chúirt go bhféadfaí a mheas go bhfuil na seirbhísí fógartha thuasluaite á soláthar ‘do gach úsáideoir’ de réir bhrí Airteagal 3(1) den Treoir sin agus, dá bhrí sin, go bhféadfaí iad a dhíolmhú ó CBL mar sholáthairtí seirbhísí ag ‘seirbhísí poist poiblí’, de bhun Airteagal 132(1)(a) de Threoir 2006/112.
73
Ní féidir a thuiscint ón méid sin, áfach, maidir le soláthar seirbhísí poist a dhéantar ar théarmaí atá éagsúil leis na téarmaí a thairgtear sna coinníollacha ginearálta díolacháin agus atá níos fabhraí ná na téarmaí sin, arna gceadú ag an údarás náisiúnta atá ainmnithe sa Bhallstát lena mbaineann chun an tseirbhís poist a rialáil nó dá bhforáiltear i gcaighdeáin a bhaineann leis an tseirbhís sin, nach féidir léi tairbhe a bhaint as díolúine den sórt sin ach amháin toisc go soláthraítear í ar iarraidh ó chomhlacht poiblí. Is faoin gcúirt náisiúnta a bheidh sé, i gcás inarb iomchuí, a chinneadh an bhféadfar a mheas go gcomhlíonann seirbhís den sórt sin an coinníoll a leagtar síos in Airteagal 3(1) de Threoir 97/67, ar dá réir a sholáthrófar an tseirbhís poist uilechoiteann ‘do gach úsáideoir’.
74
I bhfianaise na mbreithnithe go léir roimhe seo, is é an freagra ar na ceisteanna a tharchuirtear ná nach mór Airteagal 132(1)(a) de Threoir 2006/112, arna léamh i bhfianaise an dara agus an cheathrú fleasc d’Airteagal 12 de Threoir 97/67, a léiriú sa chaoi go gcuirtear cosc leis ar sholáthairtí seirbhísí poist arna ndéanamh, i gcomhréir le conarthaí ar leithligh, ag sealbhóir ceadúnais aonair chun an tseirbhís poist uilechoiteann a sholáthar tairbhe a bhaint as díolúine ó CBL dá bhforáiltear in Airteagal 132 den Treoir sin, i gcás ina soláthraítear na seirbhísí sin, atá beartaithe chun freastal ar riachtanais speisialta na ndaoine lena mbaineann gan iad a thairiscint do gach úsáideoir, faoi choinníollacha atá éagsúil agus níos fabhraí ná na coinníollacha a cheadaigh an t‑údarás náisiúnta atá ainmnithe sa Bhallstát lena mbaineann chun an tseirbhís poist uilechoiteann a rialáil nó iad siúd a leagtar síos sna caighdeáin a bhaineann leis an tseirbhís sin.
Costais
75
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Deichiú Dlísheomra) mar seo a leanas:
1. Maidir le hAirteagal 132(1)(a) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha, arna léamh i bhfianaise an dara agus an cheathrú fleasc d’Airteagal 12 de Threoir 97/67/CE ó Pharlaimint na hEorpa agus ón gComhairle an 15 Nollaig 1997 maidir le comhrialacha chun an margadh inmheánach Comhphobail i seirbhísí poist a fhorbairt agus cáilíocht na seirbhíse a fheabhsú, arna leasú le Treoir 2008/6/CE ó Pharlaimint na hEorpa agus ón gComhairle an 20 Feabhra 2008,
2. ní mór léiriú a dhéanamh mar seo a leanas:
3. cuirtear cosc leis ar sholáthairtí seirbhísí poist arna ndéanamh, i gcomhréir le conarthaí ar leithligh, ag sealbhóir ceadúnais aonair chun an tseirbhís poist uilechoiteann a sholáthar tairbhe a bhaint as díolúine ó cháin bhreisluacha dá bhforáiltear in Airteagal 132 den Treoir sin, i gcás ina soláthraítear na seirbhísí sin, atá beartaithe chun freastal ar riachtanais speisialta na ndaoine lena mbaineann gan iad a thairiscint do gach úsáideoir, faoi choinníollacha atá éagsúil agus níos fabhraí ná na coinníollacha a cheadaigh an t‑údarás náisiúnta atá ainmnithe sa Bhallstát lena mbaineann chun an tseirbhís poist uilechoiteann a rialáil nó iad siúd a leagtar síos sna caighdeáin a bhaineann leis an tseirbhís sin.
Sínithe
(
*1
)	Teanga an cháis: an Bhulgáiris.